กรมการข้าว ร่วมกับศูนย์เรียนรู้การเกษตร วัน วัน วัน มุ่งผลิตข้าวโภชนาการสูง ราคาเป็นธรรม
นายขจร โนวัฒน์ ผู้อำนวยการสำนักส่งเสริมการผลิตข้าว เปิดเผยหลังเป็นประธานในพิธีเปิดโครงการส่งเสริมการผลิตข้าวและเมล็ดพันธุ์ข้าวอินทรีย์ ปี 2565 พร้อมทั้งเยี่ยมชมศูนย์เรียนรู้การเกษตร วัน วัน วัน ตามแนวทางศาสตร์พระราชา จังหวัดสุรินทร์ ว่า โครงการส่งเสริมการผลิตข้าวและเมล็ดพันธุ์ข้าวอินทรีย์ ปี 2565 จะช่วยให้เกษตรกรผู้เข้าร่วมได้รับองค์ความรู้ พัฒนาการผลิตข้าวให้มีปริมาณและคุณภาพที่สูงขึ้น ได้รับราคาข้าวที่เป็นธรรม ในปีการเพาะปลูกที่ผ่านมา ทางกลุ่มได้ดำเนินการรับซื้อข้าวจากสมาชิกของกลุ่ม ภายใต้โครงการวัน วัน วัน รับซื้อข้าวช่วยชาวนา ซึ่งได้รับความร่วมมือจากศูนย์วิจัยข้าวสุรินทร์ และศูนย์เมล็ดพันธุ์ข้าวสุรินทร์ ในการตรวจวิเคราะห์คุณภาพข้าวก่อนการรับซื้อ สำหรับในปีการเพาะปลูกนี้ จึงได้ดำเนินการขยายพื้นที่เพาะปลูกเพิ่มขึ้น เพื่อส่งเสริมเกษตรกรชาวนาให้ปลูกข้าวอินทรีย์และทำการเกษตรที่มีคุณภาพมากยิ่งขึ้น อีกทั้งเพื่อให้เกษตรกร มีรายได้ที่เพิ่มขึ้น การผลิตข้าวที่ดี มีคุณภาพมากยิ่งขึ้น สำหรับกลุ่มเกษตรกร วัน วัน วัน เกิดจากการรวมกลุ่มกันของชาวนามาไม่ต่ำกว่า 15 ปี ซึ่งเป็นชาวนาผู้รักในวิถีการทำนาแบบดั้งเดิม ผสมผสานกับเทคโนโลยีสมัยใหม่ มีความใส่ใจในการเลือกปัจจัยการผลิตที่ดีและเหมาะสม เพื่อใช้ในการเพาะปลูกตามเทคนิคเฉพาะของกลุ่ม โดยไม่ใช้สารเคมี จึงสามารถผลิตข้าวหอมมะลิอินทรีย์ที่สูงด้วยคุณภาพและปริมาณผลผลิต โดยได้รับการการันตีด้วยรางวัลชนะการประกวดข้าวระดับจังหวัด 6 ปีซ้อน